În perioada 13-15 mai 2024, la Alba Iulia se desfășoară a XXIII-a ediție a Simpozionului Internațional de Știință, Teologie și Artă (ISSTA). Tema evenimentului din acest an este Teologie și medicină: dimensiunea bioetică și terapeutică a credinței și a științei”.
Această manifestare academică internațională va reuni nume importante din țară și din străinătate. Vor participa specialiști din domeniul cercetării teologice și al altor discipline socio-umane.
Evenimentul se va desfășura la Facultatea de Teologie Ortodoxă din Alba Iulia.
Este organizat în parteneriat cu Arhiepiscopia Alba Iuliei, Secretariatul de Stat pentru Culte și Consiliul Județean Alba.
Lucrările vor fi prezentate în cadrul celor patru paneluri tematice:
- Teologia suferinței și știința medicinei duhovnicești
- Biserica și Spitalul – pastorația clinică și îngrijirea medicală a bolnavilor
- Paradigmele bioeticii creștine într-o societate somatocratică
- Art-terapia – terapia prin artă într-o societate tehnicizată.
La eveniment vor participa:
- ÎPS Irineu Pop, Arhiepiscop al Alba Iuliei
- PS Benedict Bistrițeanul, Episcop-vicar al Arhiepiscopiei Vadului, Feleacului și Clujului
- PS Emilian Crișanul, Episcop-vicar al Arhiepiscopiei Aradului
- Jean Claude-Larchet (Universitatea din Strasbourg)
- Porzia Quagliarella (Facultatea de Teologie Apuliană, Bari, Italia)
- Mark J. Cherry (Universitatea „St. Edward’s”, Austin, Texas, SUA)
- Ioan Chirilă (Facultatea de Teologie Ortodoxă, Universitatea „Babeș-Bolyai” din Cluj-Napoca, România)
- Pascal Capodistrias Hämmerli (Universitatea din Fribourg, Elveția)
- Ryan Samson Nash (Universitatea de Stat din Ohio, SUA)
- Adrian Opre (Facultatea de Psihologie și Științe ale Educației, Universitatea „Babeș-Bolyai” din Cluj-Napoca, România)
- Ciprian Olinici (Secretarul de Stat pentru Culte, România)
- Mihai Himcinschi (Facultatea de Teologie Ortodoxă, Universitatea „1 Decembrie 1918” din Alba Iulia, România).
Profesorul francez Jean-Claude Larchet, invitat special
Invitatul special al evenimentului este profesorul francez Jean-Claude Larchet, unul dintre cei mai mari teologi ortodocși contemporani.
Este doctor în Filosofie (1987) al Universității din Nancy și doctor în Teologie (1994) al Universității din Strasbourg.
Prin lucrările sale sale acesta a îmbinat cercetarea științifică riguroasă cu o profundă înțelegere și trăire a vieții duhovnicești și liturgice, transmit organizatorii. Opera sa însumează peste 30 de lucrări originale pe teme de teologie patristică, dogmatică, morală, bioetică, ecologică și eclesiologică.
S-a impus în conștiința publică prin realizarea celor două teze de doctorat:
- prima, în filosofie, intitulată „Terapeutica bolilor spirituale. O introducere în tradiția ascetică a Bisericii Ortodoxe”,
- a doua, în teologie, intitulată „Îndumnezeirea omului la Sfântul Maxim Mărturisitorul”.
Jean-Claude Larchet, autor a numeroase studii de spiritualitate ortodoxă, este considerat unul dintre cei mai buni cunoscători ai teologiei Sfântului Maxim Mărturisitorul, căruia i-a consacrat nu mai puțin de zece ani de studiu.
Acesta va primi titlul de Doctor Honoris Causa al Universității „1 Decembrie 1918” din Alba Iulia, la propunerea Facultății de Teologie Ortodoxă.
Tematica seminarului a fost aleasă în contextul în care 2024 a fost declarat de Patriarhia Română ca „Anul omagial al pastorației și îngrijirii bolnavilor” și „Anul comemorativ al tuturor Sfinților tămăduitori fără de arginți”.
Urmăriți Alba24.ro și pe Google News
Dacă ți-a plăcut articolul: